b'\n_START_ARTICLE_\nSprinklerij\xc3\xa4rjestelm\xc3\xa4\n_START_PARAGRAPH_\nSprinklerij\xc3\xa4rjestelm\xc3\xa4 on automaattinen palonsammutusj\xc3\xa4rjestelm\xc3\xa4, joka aloittaa palon sammutuksen ruiskuttamalla vett\xc3\xa4 palokohteeseen ja v\xc3\xa4litt\xc3\xa4\xc3\xa4 samalla paloh\xc3\xa4lytyksen h\xc3\xa4t\xc3\xa4keskukseen (112). Sen toiminta perustuu siihen, ett\xc3\xa4 l\xc3\xa4mp\xc3\xb6tilan ylitetty\xc3\xa4 tietyn arvon, sprinklerin kapseli rikkoutuu ja vesi p\xc3\xa4\xc3\xa4see virtaamaan sprinklerin l\xc3\xa4pi. Se soveltuu kohteisiin, joissa vesi on sopiva sammutusaine ja joissa kohteen paloymp\xc3\xa4rist\xc3\xb6 edellytt\xc3\xa4\xc3\xa4 tehokasta ja automaattista sammutusj\xc3\xa4rjestelm\xc3\xa4\xc3\xa4.\n_START_SECTION_\nHistoria\n_START_PARAGRAPH_\nEnsimm\xc3\xa4isen automaattisen sprinklerij\xc3\xa4rjestelm\xc3\xa4n patentoi Philip W. Pratt vuonna 1872. Ensimm\xc3\xa4isen k\xc3\xa4ytt\xc3\xb6kelpoisen sprinklerij\xc3\xa4rjestelm\xc3\xa4n kehitt\xc3\xa4j\xc3\xa4n pidet\xc3\xa4\xc3\xa4n kuitenkin Henry S. Parmaleet\xc3\xa4, joka paransi Prattin patenttia ja asensi toimivan j\xc3\xa4rjestelm\xc3\xa4n pianoja valmistavaan tehtaaseensa. Ensimm\xc3\xa4inen sprinklerilaitteisto Suomessa asennettiin Finlaysonin tehtaalle Tampereella vuonna 1892.'